Zapisnik 2. koordinacijskog sastanka održanog 4. srpnja 2018. godine

Sastanku su prisustvovali: ravnateljica Jelena Jelinić-Bošnjak, Zoran Harambašić, Aleksandar Končar, Jadranka Sučević, Sanda Menković, Jasmina Cvančić, Sanja Čurić, Sanela Bureš

Dnevni red:

Ad. 1. Erasmus+ projekt „We care, We share for the future“

Ad. 2. Mobilnost učenika

Ad. 3. Kriteriji odabira učenika

Ad. 4. Promocija projekta „We care, We share for the future“

Ad. 5. Hodogram planiranih aktivnosti

 Ad. 1. Srednja medicinska škola Slavonski Brod provodi projekt „Brigom i suradnjom za budućnost“ / „We care, We share for the future“. Projekt je organiziran kao konzorcij u kojem ulogu nositelja projekta ima Srednja medicinska škola Slavonski Brod, a partneri su Medicinska škola Ante Kuzmanića Zadar i Medicinska škola Osijek. Projekt je odobren i financiran od Agencije za mobilnost i programe EU u sklopu programa Erasmus+. U sklopu projekta odobrena je 1 mobilnost. Mobilnost učenika u Bragu, Portugal provodit će se od 2. veljače 2019. do 23. veljače 2019. godine.

 Ad. 2. U sklopu mobilnosti, odobrena je mobilnost 35 učenika, od čega je 14 učenika Srednje medicinske škole Slavonski Brod (7 učenika smjera medicinska sestra opće njege/medicinski tehničar opće njege i 7 učenika smjera fizioterapeutski tehničar/fizioterapeutska tehničarka), 10 učenika Medicinske škole Ante Kuzmanića Zadar (smjer medicinska sestra opće njege/medicinski tehničar opće njege) i 11 učenika Medicinske škole Osijek (7 učenika smjera medicinska sestra opće njege/medicinski tehničar opće njege i 4 učenika smjera fizioterapeutski tehničar/fizioterapeutska tehničarka). Trajanje mobilnosti je 21 dan, odnosno 22 dana. Prijaviti se mogu učenici sljedećih razreda: 3.a, 3.b, 4.a, 5.a (smjer medicinska sestra opće njege/medicinski tehničar opće njege) te 3.c i 4.b. (smjer fizioterapeutski tehničar/fizioterapeutska tehničarka). S učenicima će u pratnji biti 3 osobe-djelatnici škole (1 djelatnik iz svake škole). Učenici će kroz rad na stručnoj praksi upoznati standarde kvalitete, higijenske i zdravstvene propise ustanova, pomagati u svakodnevnoj njezi bolesnika, pripremati bolesnike za dijagnostičke postupke, liječničke kontrole i primjenu terapije, asistirati u prikupljanju medicinske dokumentacije, razviti pozitivan stav prema radu i struci.

 Ad. 3. Na sastanku je dogovoreno kako će se učenici birati prema sljedećim kriterijima: opći uspjeh, jezične kompetencije, motivacijsko pismo, životopis, odgojne mjere, sudjelovanje u aktivnostima, natjecanjima i promociji Škole, nepovoljni položaj.

 Ad. 4. Za vrijeme mobilnosti u Bragi, sudionici projekta-osoblje škole, dužni su svakodnevno objavljivati slike događaja i edukacija na javnoj facebook stranici projekta „We care, We share“. Također, projekt i aktivnosti u sklopu projekta medijski će popratiti lokalni internetski portali, tiskovine, radio i televizijske postaje.

 Ad. 5. Na sastanku su dogovorene daljnje aktivnosti. Tijekom srpnja će se pripremiti sva dokumentacija koja će potom biti poslana školama partnerima. Ravnateljica će 10. srpnja sudjelovati na sastanku u Agenciji za mobilnost i programe EU nakon čega će ostalima prenijeti nova saznanja. Natječaj za nastavnike koji žele sudjelovati u projektu bit će objavljen u listopadu. U kolovozu će se pripremiti internetski obrazac za iskazivanje zainteresiranosti učenika početkom rujna dok će natječaj za učenike biti objavljen početkom listopada tako da će se selekcija učenika održati u tom mjesecu. Prije objave oba natječaja oformit će se posebno povjerenstvo za odabir nastavnika te povjerenstvo za odabir učenika koji će sudjelovati u projektu. Također, održat će se i prezentacije učenicima koji su iskazali svoju zainteresiranost putem internetskog obrasca, a koji su iz razreda koji mogu sudjelovati u projektu, a planirana je prezentacija i za njihove roditelje te s vremenom i za članove Nastavničkog vijeća. Pedagoške, kulturne, stručne i jezične pripreme održat će se tijekom studenog, prosinca i siječnja.

Slavonski Brod, 4. srpnja 2018.

Zapisničar: Aleksandar Končar, mag. paed. et soc.